CELEX: 32020D0547
Language: lt
Date: 1587081600000
Title: Europos Parlamento ir Tarybos sprendimas (ES) 2020/547 2020 m. balandžio 17 d. dėl nenumatytų atvejų rezervo lėšų mobilizavimo 2020 m. siekiant suteikti skubią paramą valstybėms narėms ir toliau stiprinti Sąjungos civilinės saugos mechanizmą („rescEU“) reaguojant į COVID-19 protrūkį

21.4.2020   
               
               
                  LT
               
               
                  Europos Sąjungos oficialusis leidinys
               
               
                  L 125/5
               
            
         EUROPOS PARLAMENTO IR TARYBOS SPRENDIMAS (ES) 2020/547
         2020 m. balandžio 17 d.
         dėl nenumatytų atvejų rezervo lėšų mobilizavimo 2020 m. siekiant suteikti skubią paramą valstybėms narėms ir toliau stiprinti Sąjungos civilinės saugos mechanizmą („rescEU“) reaguojant į COVID-19 protrūkį
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 14 punktą,
         atsižvelgdami į Europos Komisijos pasiūlymą,
         kadangi:
         
                     (1)
                  
                  
                     Tarybos reglamento (ES, Euratomas) Nr. 1311/2013 (2) 13 straipsnyje nustatytas 0,03 % Sąjungos bendrųjų nacionalinių pajamų neviršijantis nenumatytų atvejų rezervas;
                  
               
                     (2)
                  
                  
                     pagal Reglamento (ES, Euratomas) Nr. 1311/2013 6 straipsnį Komisija apskaičiavo šio nenumatytų atvejų rezervo 2020 m. absoliučią sumą (3);
                  
               
                     (3)
                  
                  
                     išnagrinėjus visas kitas finansines galimybes reaguoti į nenumatytas aplinkybes, laikantis daugiametėje finansinėje programoje (DFP) nustatytos 3 išlaidų kategorijos (Saugumas ir pilietybė) 2020 m. įsipareigojimų viršutinės ribos ir atsižvelgiant į bendrosios įsipareigojimų maržos visos 2020 m. turimos sumos –2 392 402 163 EUR – ir lankstumo priemonės visos 2020 m. turimos sumos –1 094 414 188 EUR – mobilizavimą, siekiant patenkinti su COVID-19 protrūkiu susijusius poreikius, būtina mobilizuoti nenumatytų atvejų rezervą 2020 finansinių metų Sąjungos bendrajame biudžete padidinant įsipareigojimų asignavimų sumą,viršijant DFP 3 išlaidų kategorijos viršutinę ribą;
                  
               
                     (4)
                  
                  
                     atsižvelgiant į šią ypatingą padėtį laikoma, kad Reglamento (ES, Euratomas) Nr. 1311/2013 13 straipsnio 1 dalyje nustatyta kraštutinės priemonės naudojimo sąlyga yra įvykdyta;
                  
               
                     (5)
                  
                  
                     šis sprendimas susijęs su finansavimu, įtrauktu į 2020 m. Europos Sąjungos bendrojo biudžeto taisomąjį biudžetą Nr. 2. Siekiant užtikrinti suderinamumą su tuo taisomuoju biudžetu, šis sprendimas turėtų būti taikomas nuo jo priėmimo dienos,
                  
               PRIĖMĖ ŠĮ SPRENDIMĄ:
         
            1 straipsnis
            2020 finansinių metų Sąjungos bendrajam biudžetui mobilizuojamos nenumatytų atvejų rezervo lėšos, siekiant skirti 714 558 138 EUR įsipareigojimų asignavimų sumą, viršijant daugiametės finansinės programos 3 išlaidų kategorijos (Saugumas ir pilietybė) įsipareigojimų viršutinę ribą.
         
         
            2 straipsnis
            Visa 1 straipsnyje nurodyta 714 558 138 EUR suma kompensuojama iš daugiametės finansinės programos 5 išlaidų kategorijos (Administravimas) įsipareigojimų viršutinės ribos 2020 finansinių metų maržos.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. balandžio 17 d.
         
         
            Priimta Briuselyje 2020 m. balandžio 17 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               G. GRLIĆ RADMAN
            
         
         
            (1)  OL C 373, 2013 12 20, p. 1.
         
            (2)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).
         
            (3)  2019 m. gegužės 15 d. Komisijos komunikatas Tarybai ir Europos Parlamentui dėl 2020 m. finansinės programos techninio patikslinimo pagal BNP pokyčius (COM(2019) 310).